# Sara Boldú Botam

Sara Boldú Botam (Les Borges Blanques, 30 de juliol de 1977) és una artista visual catalana que treballa amb videoart i fotografia, aconseguint que ambdues tècniques es complementin en les seves exposicions.

## Trajectòria

Sara Boldú estudià Realització de Projectes Audiovisuals i Espectacles a l'Escola de Mitjans Audiovisuals de Barcelona (EMAV, 2000). El 2007 començà a treballar com a càmera d'esports a Betevé. Des del 2007 ha realitzat més de 300 documentals de temàtica social, de denúncia i retrats de la vida quotidiana per al Canal 24 Horas de Televisió Espanyola (RTVE), així com a freelance, amb col·laboracions en múltiples mitjans com ara MTV, Al Jazeera, All Music Italia, O Globo, NHK Kōhaku Uta Gassen, Antena 3, Tele 5 i TV3.

## Els artistes van amb tractor

El 2018, Boldú inicià una sèrie on enregistrava amb un dron l'activitat agrícola. Aquesta acabà donant lloc a un projecte en forma de pàgina web i, alhora, una exposició itinerant que s'ha exhibit en més d'una trentena de sales d'exposicions de la geografia catalana com l'espai de fotografia Francesc Català-Roca, l'ermita de Sant Antoni d'Os de Balaguer, la Granadella o Susqueda, entre d'altres. Titulada «Els artistes van amb tractor», Boldú recorre el món rural vinculat a la seva infància per donar-lo a conèixer al públic. De la mà d'alguns pagesos, l'artista documenta els diversos estadis en què es va transformant el camp durant l'any a través de fotografies aèries. Les imatges ens parlen de tradicions ancestrals que estan en procés de desaparició, del territori, de productes locals i la seva gent. Aquestes imatges s'acompanyaven de codis QR, complementant les imatges amb vídeos on entrevista els pagesos.
D'aquesta manera, l'artista visual ens mostra la transformació del paisatge causada per l'acció humana a través de l'agricultura. Les seves fotografies són un homenatge líric al camp i la pagesia. Així, capta la bellesa de les Garrigues donant veu a una amalgama de morfologies canviants durant l'any amb una amplia paleta cromàtica que parla per ella mateixa.
Altres projectes de l'artista es submergeixen en l'àmbit dramàtic, on ha realitzat videoprojeccions per a obres teatrals, com ara Temps (2015), interpretada per Quim Masferrer, de Teatre de Guerrilla.

## Premis

El 2020 guanyà el Premi especial del jurat al millor reportatge presentat al 31è Premi Internacional Pica d’Estats, premi dedicat als professionals del mitjans de comunicació, amb l'obra «Els artistes van amb tractor».

## Referències

* ↑ «Sara Boldú Botam». donestransformadores.cat. [Consulta: 17 juliol 2024].
* ↑ «Sara Boldú Botam - Congrés Art i Paisatge». Centre d'Estudis del Paisatge Vitivinícola, 17-05-2019. [Consulta: 20 juny 2022].
* 1 2 «Les projeccions de vídeo de l'espectacle teatral 'Temps', de Quim Masferrer, obra de la borgenca Sara Boldú - Notícies de les Borges Blanques i les Garrigues», 31-08-2015. [Consulta: 20 juny 2022].
* 1 2 «Sara Boldú · Els artistes van en tractor». Enoturista, 28-04-2022. [Consulta: 20 juny 2022].
* 1 2 «Sara Boldú Botam». Mitgeres, 2019. [Consulta: 20 juny 2022].
* 1 2 Requena, Anna. «Sara Boldú exposa 'Els artistes van amb tractor' a l'Ermita de Sant Antoni d'Os de Balaguer». Balaguer Tv, 19-11-2019. [Consulta: 20 juny 2022].
* ↑ «Els Artistes van amb tractor - Sara Boldú». Olicatessen, 08-04-2019. [Consulta: 20 juny 2022].
* ↑ «Exposicions de la Diputació de Girona». Diputació de Barcelona, 2022. [Consulta: 20 juny 2022].
* ↑ Redacció. «Sara Boldú passa per 'DiS'». Segre, 20-11-2021. [Consulta: 20 juny 2022].
* ↑ JBC. «Les Garrigues en zenital». Segre, 12-05-2019. [Consulta: 20 juny 2022].
* ↑ «Una exposició converteix en obra d'art la feina que fan els pagesos amb el seus tractors». Tv3 Notícies. [Consulta: 20 juny 2022].
* ↑ «Premi Pica d'Estats 31a edició». Diputació de Lleida, 2019. [Consulta: 20 juny 2022].